Source: http://www.bihon.ro/vom-izbandi-oare-in-play-off/1805508
Timestamp: 2017-10-21 12:32:11+00:00

Document:
Vom izbândi oare în play-off? - BIHON
Vom izbândi oare în play-off?
la	28. martie 2017 09:30
Echipele de polo şi baschet ale CSM Oradea se pegătesc pentru secvenţele decisive ale campionatelor.
Superliga Naţională de polo şi-a consumat ultima etapă a returului. Pentru a doua oară consecutiv, CSM Digi termină sezonul regulat pe locul secund, după marea rivală, CSA Steaua. În ediţia trecută, acest fapt ne-a costat pierderea titlului de campioană naţională, după nu mai puţin de nouă ani de supremaţie.
Reîntâlnire în finală
În actualul sezon, Steaua ne-a bătut de trei ori în cele patru meciuri directe disputate în campionat. CSM Digi se mândreşte însă cu victoria clară din primul tur preliminar al Ligii Campionilor, rezultat care a provocat eliminarea echipei bucureştene din cupele europene. Rămâne de văzut dacă formaţia noastră va reuşi să triumfe în finală în faţa steliştilor, presupunând că ambele protagoniste vor trece în semifinale de adversarele lor, Corona Sportul Studeneţesc, respectiv Dinamo. Victoria orădenilor din meciul de sâmbătă, cu Steaua, în condiţiile unui lot decimat, este dătătoare de speranţe pentru finală. În calitate de câştigătoare a sezonului regulat, Steaua poate fi avantajată de faptul că va disputa un meci în plus în bazinul propriu, dar acest lucru nu este neapărat decisiv. „Ne vom întâlni cu Steaua în finală, iar meciurile de atunci vor avea o cu totul altă miză. Sperăm să avem tot lotul valid, să scăpăm de accidentări şi atunci altele vor fi datele problemei faţă de meciurile de la Oradea. Steaua ne-a învins de trei ori în sezonul regulat, dar noi i-am bătut atunci când a fost cel mai important, în Liga Campionilor”, afirmă antrenorul Kádár Kálmán.
Oradea versus Cluj-Napoca
Trecând la capitolul baschet, CSM CSU Oradea este angajată la ora actuală într-o pasionantă cursă de revenire pe podiumul clasamentului. Obiectivul echipei este atingerea potenţialului optim în play-off, dar şi accederea pe locul 2 sau 3 la finele sezonului regulat. O astfel de clasare ar evita o semifinală între U BT Cluj-Napoca şi CSM CSU Oradea, caz în care cele două echipe nu se pot întîlni decât în finală. Chiar dacă oficialii orădeni afirmă că nu fac niciun fel de calcule, este evident că ar fi de preferat oricare altă adversară decât U BT Cluj-Napoca în semifinale, în condiţiile în care echipa clujeană ne-a bătut de cinci ori în actualul sezon din tot atâtea întâlniri directe. „Nouă ne este indiferent cu cine vom juca în play-off. Anul trecut am trecut chiar de U BT Cluj-Napoca în semifinale, deci nu ne facem niciun fel de calcule. Vrem doar să câştigăm de fiecare dată meciul care urmează”, au declarat la unison antrenorul Cristian Achim şi preşedintele Şerban Sere.
Taguri: CSM CSU Oradea, csm digi oradea, play off, polo Oradea

References: CSM 
 CSM 
 CSM 
 CSM 
 CSM 
 CSM 
 csm